Daniele 10 | Beibele Inthaneteng | Phetolelo ya Lefase le Lefsa
10 Ka ngwaga wa boraro wa pušo ya Korese+ kgoši ya Peresia, go bile le taba yeo e ilego ya utollelwa Daniele, yo a bego a bitšwa Belteshatsara;+ taba yeo e be e le ya therešo gomme go be go na le ntwa e kgolo.+ O be a kwešišitše taba yeo, le gona a kwešišitše le seo a se bonego.+ 2 Mehleng yeo, nna Daniele ke be ke feditše dibeke tše tharo tše tletšego ke nyamile.+ 3 Ga se ka ja dijo tše dibose, le gona ka ganong ga ka ga se gwa tsena nama goba beine, le gatee ka se itlotše ka makhura go fihlela go fela dibeke tše tharo tše di tletšego.+ 4 Ka letšatši la masomepedi-nne la kgwedi ya pele, ge ke be ke le leribeng la noka e kgolo ya Hidekele,+ 5 ke ile ka emiša mahlo gomme ka bona monna yo mongwe a apere lešela la linene,+ a tlemile matheka a gagwe+ ka gauta ya Ufatse.+ 6 Mmele wa gagwe o be o etša leswika le bohlokwa leo le bitšwago kirisolite,+ sefahlego sa gagwe se etša legadima,+ mahlo a gagwe a etša dirumula tše di tukago,+ matsogo a gagwe le maoto a gagwe a etša koporo e phadimišitšwego+ gomme modumo wa dipolelo tša gagwe o etša wa lešaba. 7 Nna Daniele ka bona motho yo mongwe; ge e le banna bao ba bego ba na le nna ba se mmone.+ Eupša ba ile ba thothomela kudu gomme ba tšhaba ba ikuta. 8 Ge e le nna ka šala ke nnoši, moo ke ilego ka bona pono ye e kgolo. Ka šala ke se na matla, ka senyegelwa ke seriti gomme ka fela matla.+ 9 Ka kwa modumo wa dipolelo tša gagwe; ge ke dutše ke ekwa modumo woo, nna ka wela fase ka sefahlego+ ka ya ka boroko.+ 10 Gona moo ka kwa seatla se nkgwatha+ e bile se ntšhikinya gore ke tsoge, ke khuname ka matolo gomme ke ikokotlele ka diatla. 11 Yena a re go nna: “Wena Daniele, monna yo a rategago kudu,+ kwešiša mantšu ao ke go botšago ona,+ o eme moo o bego o eme gona ka gobane bjale ke romilwe go wena.” Ge a re’alo, ke ile ka ema ke thothomela. 12 A tšwela pele a re go nna: “Wena Daniele, o se ke wa boifa+ ka gobane mantšu a gago a kwelwe go tloga ka letšatši la pele la ge o be o neela pelo ya gago go kwešišeng+ dilo tše le go ikokobetšeng pele ga Modimo+ wa gago, gomme nna ke tlile ka baka la ona.+ 13 Eupša kgoši+ ya mmušo wa Peresia+ e be e nkeme ka pele+ ka matšatši a masomepedi-tee, ke moka Mikaele,+ e lego yo mongwe wa dikgoši tše dikgolo+ a tla go nthuša; ge e le nna ke ile ka šala ke le moo kgauswi le dikgoši tša Peresia ka lebakanyana.+ 14 Bjale ke tlile go go lemoša seo se tlago go wela batho ba geno+ mehleng ya bofelo,+ ka gobane ke pono+ ya mehla e sa tlogo tla.”+ 15 Ya re ge a re’alo go nna, ka lebelela fase+ gomme ka hloka molomo. 16 Ka bona yo mongwe yo a swanago le barwa ba batho a kgwatha melomo ya ka,+ ka bula molomo ka bolela+ le yo a bego a eme ka pele ga ka ka re: “Mong wa ka,+ ka baka la seo ke se bonego ke ile ka utlautlega, ka šala ke se na matla.+ 17 Go tlile bjang gore nna mohlanka wa gago ke kgone go bolela le wena mong wa ka?+ Ge e le nna ke ile ka šala ke se na matla go fihla ga bjale, ke palelwa ke go hema.”+ 18 Ke moo yo a swanago le motho a ilego a buša a nkgwatha gomme a mmatlafatša.+ 19 Ka gona a re: “Wena monna yo a rategago kudu,+ o se ke wa boifa.+ Khutšo a e be le wena.+ Tia matla, ee, tia matla.”+ Eitše ge a boletše le nna ka tia matla gomme mafelelong ka re go yena: “Bolela mong wa ka,+ ka gobane o mmatlafaditše.”+ 20 A tšwela pele a re: “Na o a tseba gore ke ka baka la’ng ke tlile go wena? Bjale ke tlo boela morago ka yo lwa le kgoši ya Peresia.+ E tla re ge ke tloga, kgoši ya Gerika le yona ya tla.+ 21 Eupša ke tla go botša dilo tšeo di ngwadilwego pukung ya therešo+ gomme ga go yo a emago le nna dilong tše ge e se Mikaele,+ kgoši ya lena.+